**ПРЕЗИДЕНТИ ҶУМҲУРИИ ТОҶИКИСТОН**

**ФАРМОН**

**«Дар бораи тадбирҳои тақвият додани сатҳи ҳифзи иҷтимоии аҳолӣ ва зиёд намудани музди меҳнати ҳадди ақал, маоши амалкунандаи вазифавии кормандони муассисаю ташкилотҳои буҷетӣ,нафақа ва стипендия»**

Дар асоси моддаи 103 Кодекси меҳнати Ҷумҳурии Тоҷикистон ва бо мақсади беҳтар намудани вазъи моддии аҳолӣ, тақвият додани нақши ҳавасмандкунии музди меҳнат ва баланд бардоштани сатҳи ҳифзи иҷтимоии аҳолӣ ф а р м о н м е д и ҳ а м:

1. Аз 1 апрели соли 2006 музди меҳнати ҳадди ақал ва нафақаи ҳадди ақал 66 фоиз зиёд карда шуда, ба андозаи 20 сомонӣ дар як моҳ муқаррар карда шавад.

2. Аз 1 апрели соли 2006 нақшаи музди меҳнати хизматчиёни давлатии мақомоти ҳокимияти давлатӣ, мақомоти иҷроияи маҳаллии ҳокимияти давлатӣ, хизматчиёни ҳарбӣ, ҳайати шахсии қаторӣ ва роҳбарикунандаи мақомоти корҳои дохилӣ ва кормандони дигар мақомоти ҳифзи ҳуқуқ, суд, прокуратура ва андозаи иловапулӣ барои рутбаи тахассусӣ, собиқаи корӣ ва маош барои рутбаи ҳарбӣ (махсус) мувофиқи замимаҳои №№1-39 муқаррар карда шавад.

3. Аз 1 апрели соли 2006 маоши вазифавӣ ва ставкаҳои тарифии амалкунандаи кормандони муассисаҳо ва ташкилотҳое, ки аз Буҷети давлатӣ маблағгузорӣ мешаванд, ба андозаи зерин зиёд карда шаванд:

- кормандони соҳаи илм - 40 фоиз ва ҳамзамон музди меҳнати кормандони Академияи илмҳои кишоварзии Ҷумҳурии Тоҷикистон ва Академияи илмҳои педагогии Ҷумҳурии Тоҷикистон бо Академияи илмҳои Ҷумҳурии Тоҷикистон баробар карда шавад;

- маоши вазифавии амалкунандаи директорон, муовинони директорони мактабҳои таҳсилоти умумӣ, мактаб-интернатҳо, хонаҳои кўдакон ва роҳбарони муассисаҳои томактабӣ - 50 фоиз ва кормандони дигар муассисаҳои соҳаи маориф - 40 фоиз ва ҳамзамон музди меҳнати мураббиёни муассисаҳои томактабӣ ба музди меҳнати муаллимони синфҳои ибтидоӣ баробар карда шаванд;

- кормандони муассисаҳои кўмаки аввалияи тиббию санитарӣ ба ҳисоби миёна 60 фоиз ва дигар муассисаҳои соҳаи тандурустӣ - 40 фоиз;

- кормандони соҳаи ҳифзи иҷтимоӣ - 40 фоиз;

- кормандони соҳаи фарҳанг - 40 фоиз;

- кормандони дигар соҳаҳои буҷетӣ - 40 фоиз.

4. Аз 1 апрели соли 2006 андозаи амалкунандаи стипендияҳои Президентӣ, стипендияи аспирантҳо - 40 фоиз ва стипендияи донишҷўёни муассисаҳои таҳсилоти олӣ ва миёнаи касбӣ - 50 фоиз зиёд карда шаванд.

5. Аз 1 апрели соли 2006 андозаи нафақаҳои меҳнатии нафақухўрон бо роҳи истифодаи коэффитсиентҳои баландкунандаи музди меҳнате, ки аз онҳо нафақаҳо таъин ва бозҳисобӣ шудаанд, зиёд карда шавад.

6. Аз 1 апрели соли 2006 бо назардошти банди 5 Фармони мазкур нафақаи занони бесаробон ва яккаву танҳо ба андозаи 50 фоизи нафақаи ҳадди ақал зиёд карда шавад.

7. Аз 1 апрели соли 2006 андозаи ҳадди ниҳоии нафақа аз рўи синну сол ба маблағи 180 сомонӣ дар як моҳ муқаррар карда шавад.

8. Ҳукумати Ҷумҳурии Тоҷикистон:

- оид ба амалӣ намудани Фармони мазкур чораҳои зарурӣ андешад;

- қоидаҳои бозҳисобии андозаи нафақаҳоро бо назардошти муқаррароти бандҳои 5 ва 6 Фармони мазкур таҳия ва тасдиқ намояд;

- қоидаҳои бартараф намудани номутаносибии музди меҳнати кормандони муассисаҳои кўмаки аввалияи тиббию санитариро таҳия ва тасдиқ намояд;

- қоидаҳои ҳисобкунии музди миёнаи меҳнат барои пардохти рухсатиҳои меҳнатӣ, кўмакпулӣ барои корношоямии муваққатӣ, кўмакпулӣ барои истироҳат, кўмакпулии товони зарари саломатӣ ва дигар ҳолатҳое, ки ҳисоб кардани музди миёнаи меҳнатро талаб мекунанд, таҳия ва тасдиқ намояд;

- якҷоя бо мақомоти иҷроияи маҳаллии ҳокимияти давлатӣ иҷрои Фармони мазкурро дар доираи маблағҳои ба ин мақсад дар Буҷети давлатӣ тасдиқшуда таъмин намояд.

9. Аз эътибор соқит дониста шаванд:

- Фармони Президенти Ҷумҳурии Тоҷикистон аз 2 октябри соли 1996, №ФП-583 "Дар бораи тасдиқи маоши вазифавии судҳои Ҷумҳурии Тоҷикистон";

- Фармони Президенти Ҷумҳурии Тоҷикистон аз 4 сентябри соли 1997, №ФП-810 "Дар бораи музди меҳнати вазифавии Сарвазири Ҷумҳурии Тоҷикистон, муовини аввал, муовинони Сарвазири Ҷумҳурии Тоҷикистон, кормандони Дастгоҳи иҷроияи Президенти Ҷумҳурии Тоҷикистон";

- Амри Президенти Ҷумҳурии Тоҷикистон аз 12 августи соли 2002, №АП-825;

- замимаи №3 ба Фармони Президенти Ҷумҳурии Тоҷикистон аз 14 марти соли 2002, №ФП-1035 "Оиди ворид намудани тагйироту иловаҳо" ба Фармони Президенти Ҷумҳурии Тоҷикистон аз 6 январи соли соли 2000, №ФП-84 "Масъалаҳои Шўрои адлияи Ҷумҳурии Тоҷикистон";

- банди 15 Низомнома "Дар бораи тартиби ба хизматчиёни давлатӣ додани рутбаҳои тахассусӣ ва иловапулӣ барои онҳо", ки бо Фармони Президенти Ҷумҳурии Тоҷикистон аз 18 августи соли 2003, №ФП-1122 тасдиқ карда шудааст;

- Фармони Президенти Ҷумҳурии Тоҷикистон аз 5 ноябри соли 2004, №1404 "Дар бораи ташкил додани системаи пардохти музди меҳнати хизматчиёни ҳарбӣ, шахсони ҳайати каторӣ ва роҳбарикунандаи мақомоти корҳои дохилӣ ва кормандони дигар мақомоти ҳифзи ҳуқуқ".

10. Дар банди 4 Фармони Президенти Ҷумҳурии Тоҷикистон аз 6 январи соли 2003, №ФП-961 "Масъалаҳои дастгоҳи Шўрои амнияти Ҷумҳурии Тоҷикистон" калимаҳои "шартҳои пардохти музди меҳнат" хориҷ карда шаванд.

**Президенти**

**Ҷумҳурии Тоҷикистон Э. Раҳмонов**

**ш. Душанбе**

**аз 20 марти соли 2006, №1716**